《石䂬潺湲亭》
宋代·邹极

危亭跨幽涧，涧水日潺湲。响与鼓钟应，静无车马喧。

布金因利物，漱玉自澄源。练引千寻远，珠倾万斛繁。

倚空横石壁，夹岸带山樊。涨骇天河决，湍流地轴翻。

僧栖真梦觉，客至涤尘烦。不尽登临意，忘言愧有言。

作者简介：抚州宜黄人，字适中，或作通中，号一翁。英宗治平四年进士。累官湖南转运使，时掌盐法者争以羡余希进，极条其不便，遂罢归。后擢度支员外郎。哲宗元祐初除江西提刑。以亲丧力请致仕。有《宜川集》。